Diari Oficial de la Generalitat Valenciana


Sumari del DOGV 9793, del 21-02-2024 (2024/1403)

RESOLUCIÓ de 15 de febrer de 2024, del director de l'Agència Valenciana de Foment i Garantia Agrària, per la qual es convoquen ajudes a la destil·lació de subproductes de vinificació campanya 2023/2024.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9793

Data del DOGV
:   21-02-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/1403


Data del document
:   15-02-2024

Organisme emissor
:   Agència Valenciana de Foment i Garantia Agrària

Tipus de document
:   Resolució

Descriptors 

:   * Agència Valenciana de Foment i Garantia Agrària

RESOLUCIÓ de 15 de febrer de 2024, del director de l'Agència Valenciana de Foment i Garantia Agrària, per la qual es convoquen ajudes a la destil·lació de subproductes de vinificació campanya 2023/2024. [2024/1403]  
Amb l'entrada en vigor de la nova normativa sobre la política agrícola comuna el suport al sector vitivinícola espanyol deixa de ser una mesura aïllada de la resta de la PAC per a formar part del Pla estratègic de la PAC com una intervenció més. Amb això s'assegura un encaix transversal en esta planificació. Referent a això, es du a terme la Intervenció Sectorial Vitivinícola per mitjà del Reial decret 905/2022, amb la finalitat, entre altres, de contribuir a la retirada ordenada i sostenible dels subproductes vitivinícoles.  
L'article 159.3 de la Llei 1/2015, de 6 de febrer, d'hisenda pública, del sector públic instrumental i de subvencions, establix que en les subvencions finançades a càrrec dels fons de la Unió Europea, els procediments de concessió i control regulats en esta, tindran caràcter supletori respecte de les normes d'aplicació directa; per tant, la convocatòria d'estes ajudes ha d'efectuar-se en els termes de la Llei 1/2015, de 6 de febrer, d'hisenda pública, del sector públic instrumental i de subvencions, en tot allò que no contradiga la normativa europea.  
  
En aplicació de l'article 7.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'especifica que a les ajudes regulades en la present convocatòria realitzada en aplicació del Reial decret 905/2022, de 25 d'octubre, no els resulta d'aplicació l'article 107.1 del Tractat de Funcionament de la UE (TFUE), atés que els fons destinats a finançar les actuacions previstes tenen origen comunitari en el marc de les previsions del que disposa la secció 4a del Reglament (UE) 2021/2116 del Parlament Europeu i del Consell, de 2 de desembre de 2021, relatiu als tipus d'intervencions en el sector del vi, entre els quals hi ha la destil·lació de subproductes de la vinificació duta a terme de conformitat amb les restriccions establides en l'annex VIII, part II, secció D, del Reglament (UE) 1308/2013.  
  
En virtut de les facultats que em conferix l'article 160.4.b) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i l'article 13.1.h del Decret 123/2006, de 8 de setembre, del Consell, pel qual aprova l'Estatut de l'Agència Valenciana de Foment i Garantia Agrària (DOGV 5344, 12.09.2006), en la redacció donada per la disposició final primera del Decret 146/2023, de 5 de setembre, del Consell, pel qual s'aprova el Reglament orgànic i funcional de la Conselleria d'Agricultura, Ramaderia i Pesca; així com el Decret 124/2006, de 8 de setembre, del Consell, pel qual es designa l'AVFGA com a organisme pagador de les despeses corresponents a la política agrícola comuna a la Comunitat Valenciana (DOGV 5344, 12.09.2006) en la seua redacció vigent, resolc:  
  
  
Article 1. Objecte i bases reguladores  
L'objecte de la present resolució és la convocatòria de l'ajuda a la destil·lació dels subproductes de vinificació, en l'àmbit territorial de la Comunitat Valenciana gestionades per la Direcció General de Política Agrària Comuna, i que es regiran per les bases contingudes en el Reial decret 905/2022, de 25 d'octubre, pel qual es regula la Intervenció Sectorial Vitivinícola en el marc del Pla estratègic de la política agrícola comuna.  
Entre les mesures incloses en el citat Reial decret 905/2022 s'establix la intervenció de destil·lació de subproductes de la vinificació per a complir el requisit que s'establix en l'article 14 del Reglament Delegat (UE) 2019/934, de la Comissió, de 12 de març de 2019, sobre retirada obligatòria de subproductes, i permet als productors complir esta obligació mitjançant la destil·lació de les brises i els pòsits de vi obtinguts en el procés de vinificació per a obtenció d'alcohol per a ús industrial o energètic.  
  
Article 2. Requisits  
1. La sol·licitud d'ajuda la podran presentar les destil·ladores degudament autoritzades per la Direcció General de Política Agrària Comuna que complisquen el que s'establix en l'article 49 del Reial decret 905/2022, de 25 d'octubre, respecte de la seua autorització i en funció de l'alcohol obtingut que complisca els requisits següents:  
a) Tindre un grau alcohòlic mínim del 92%.  
b) Utilitzar-se exclusivament amb finalitats industrials o energètiques, amb la finalitat d'evitar distorsions a la lliure competència.  
c) Haver sigut obtingut mitjançant operacions de destil·lació que hagen finalitzat a tot tardar el 15 de juliol de la campanya vitícola de què es tracte  
2. Així mateix, hauran d'estar degudament inscrits en el registre territorial a què es referix l'article 40 del Reglament dels impostos especials, aprovat pel Reial decret 1165/1995, de 7 de juliol, i disposar del codi d'activitat i de l'establiment (CAU) previst en l'article 41 d'este Reglament.  
3. La data límit d'entrega dels subproductes obtinguts en la campanya al destil·lador autoritzat serà el 15 de juny d'eixa campanya. Les operacions de destil·lació hauran de finalitzar a tot tardar el 15 de juliol de la campanya vitícola de què es tracte.  
  
Article 3. Sol·licituds d'ajuda i termini de presentació  
1. La sol·licitud d'ajuda haurà de presentar-se, per la destil·ladora autoritzada, a partir de l'endemà de la publicació de la resolució de la convocatòria en el DOGV i abans el 20 de juliol de la campanya vitícola en curs davant de la Direcció General de Política Agrícola Comuna i en la forma establida en l'apartat següent, i haurà de contindre almenys la informació recollida en l'annex XIX del Reial decret 905/2022, de 25 d'octubre.  
2. De conformitat amb el que estableix l'article 14.2 de la Llei 39/2015, d'1 d'octubre, del procediment administratiu comú de les administracions públiques, les persones jurídiques sol·licitants estan obligades a relacionar-se amb la Generalitat a través de mitjans electrònics, per la qual cosa hauran de presentar les sol·licituds telemàticament a través de la seu electrònica de la Generalitat en l'adreça d'internet https://sede.gva.es/va/inicio/procedimientos'id\_proc=18419, utilitzant els corresponents models normalitzats disponibles en esta o altres de similars sempre que disposen de la mateixa informació. Així mateix, els documents associats al tràmit la signatura dels quals siga obligatòria, se signaran electrònicament pels qui siguen competents per a això.  
3. Mitjançant la presentació de la sol·licitud, la persona sol·licitant manifesta davall la seua responsabilitat que totes les dades recollides en esta i en la documentació que s'adjunta són verídiques i que està en possessió de la documentació que així ho acredita, i que queda a la disposició de la Generalitat per a la seua presentació, comprovació, control i inspecció posterior que s'estimen oportuns.  
4. Per a accedir de manera telemàtica al procediment, la persona jurídica sol·licitant haurà de disposar de signatura electrònica avançada mitjançant el certificat qualificat de representant d'entitat emés per l'Agència de Tecnologia i Certificació Electrònica de la Comunitat Valenciana (ACCV). Així mateix, es podrà utilitzar qualsevol altre sistema de signatura electrònica admés per la seu electrònica de la Generalitat (sede.gva.es/va/sistemes-d-identificacio-i-signatura-acceptats).  
5. En cas que es vulga tramitar un procediment en representació d'altres persones físiques o jurídiques, es podrà atorgar esta representació a través del Registre de Representants de l'ACCV (https://www.accv.es/vl/servicios/ciudadanos-y-autonomos/registro-de-representantes/).  
6. Si la persona jurídica sol·licitant, a què fa referència l'article 14.2 de la Llei 39/2015, d'1 d'octubre, presenta la sol·licitud presencialment, se li requerirà perquè l'esmene a través de la seua presentació electrònica en els termes de l'article 68.4 de la mencionada Llei 39/2015. A este efecte, es considerarà com a data de presentació de la sol·licitud aquella en la qual ha sigut realitzada l'esmena, la qual haurà de realitzar-se, en tot cas, abans del 20 de juliol de l'any en curs.  
No s'acceptaran aquelles sol·licituds que es presenten fora d'este termini, i es resoldrà la inadmissió d'estes, que haurà de ser notificada a les persones interessades en els termes previstos en els articles 40 i següents de la Llei 39/2015.  
7. Així mateix, quan la persona jurídica necessite donar d'alta o modificar un compte bancari per a la percepció de les ajudes convocades, esta actuació es podrà realitzar de manera telemàtica a través de la seu electrònica de la Generalitat (https://sede.gva.es/va/inicio/procedimientos'id\_proc=22915).  
8. Quan l'administració actuant consulte o obtinga dades o documents en l'àmbit dels fins de la convocatòria que estiguen en el seu poder o que hagen sigut elaborades per qualsevol altra administració, el règim aplicable serà el següent:  
a) L'òrgan gestor del procediment haurà d'estar autoritzat per la persona interessada per a poder consultar les dades d'estar al corrent dels pagaments amb l'Agència Tributària, estatal i autonòmica, davant de l'Agència Estatal de l'Administració Tributària. En cas contrari, la persona interessada haurà d'aportar els documents acreditatius corresponents.  
b) L'òrgan gestor del procediment té la potestat de consultar les dades d'estar al corrent amb la Tresoreria de la Seguretat Social. No obstant, si la persona interessada desitja oposar-s'hi, és imprescindible que indique la informació concreta a la consulta de la qual s'oposa i els motius que ho justifiquen. Si s'hi oposa, queda obligada a aportar els documents acreditatius corresponents.  
c) L'òrgan gestor podrà verificar l'exactitud de les dades declarades per la persona interessada, d'acord amb el que estableix la disposició addicional octava de la Llei orgànica 3/2018, de 5 de desembre, l'article 4 de la Llei 40/2015, d'1 d'octubre, de règim jurídic del sector públic, i l'article 13 de la Llei 38/2003, de 17 de novembre, general de subvencions.  
  
Article 4. Documentació que preceptivament ha de presentar-se juntament amb la sol·licitud  
1. A la sol·licitud s'ha d'adjuntar la documentació següent:  
a) Acreditació d'estar al corrent de les obligacions tributàries, estatals i autonòmiques, i amb la Seguretat Social, en cas de no autoritzar-ne la consulta per l'òrgan gestor del procediment o oposar-s'hi.   
b) Relació dels certificats de recepció dels subproductes per a destil·lació en la qual s'ha de recollir la relació d'entregues de matèries primeres efectuades pel productor que han donat origen a l'alcohol obtingut pel qual se sol·licita l'ajuda.   
c) Prova de la destil·lació de subproductes per la qual se sol·licita ajuda (Model 520 de l'Agència Tributària (Impostos i taxes) Informe de resultats en operacions de treball).  
d) Relació de la matèria primera destil·lada i l'alcohol obtingut de cada un dels documents 520 que han donat lloc a l'alcohol pel qual se sol·licita ajuda.  
e) Resum per productor de la matèria primera entregada i l'alcohol obtingut.  
f) La documentació que acredite, si és el cas, el pagament per part del destil·lador al productor de les despeses de transport dels subproductes a la destil·leria, o bé la documentació que prove que ha sigut la destil·leria la que ha suportat estes despeses.  
g) Si és el cas, justificació de la destinació de l'alcohol obtingut, d'acord amb el que indica l'article 50 del Reial decret 905/2022.  
2. L'acreditació de la documentació relacionada s'efectuarà sense perjudici del que establix l'article 28.2 de la Llei 39/2015, d'1 d'octubre, del procediment administratiu comú de les administracions públiques.  
  
Article 5. Pagament de l'ajuda al destil·lador i garanties  
1. La Direcció General de Política Agrícola Comuna comprovarà l'admissibilitat de les sol·licituds d'ajuda presentades, així com la documentació indicada en l'article 4 que ha d'adjuntar-se.  
2. No s'abonarà cap ajuda pel volum d'alcohol contingut en els subproductes que supere el 10 % de la riquesa alcohòlica del vi produït en còmput nacional.  
3. El destil·lador autoritzat podrà rebre un pagament parcial del 80 % de l'ajuda pels volums sol·licitats, sempre que justifique:  
a) Que ha efectuat el pagament d'almenys el percentatge equivalent dels imports establits en concepte de transport al productor, quan este l'haja efectuat o presente la renúncia a efectuar-lo.  
  
b) Que l'alcohol obtingut de la destil·lació pel qual se sol·licita l'ajuda ha sigut destinat a fins energètics o industrials, o que este ha sigut desnaturalitzat.  
En cas de no disposar dels justificants indicats, podrà rebre una bestreta del 80 % de l'ajuda, per a això s'exigirà la presentació d'una garantia igual a l'import de la bestreta. En els casos en què s'haja abonat una bestreta, la garantia s'alliberarà quan es dispose dels justificants indicats anteriorment.  
4. Una vegada es coneguen les quantitats efectivament entregades a la destil·lació per les quals se sol·licita l'ajuda i la quantitat de vi produït, es contrastarà el volum de l'alcohol pel qual se sol·licita ajuda contingut en els productes entregats amb la riquesa alcohòlica del vi produït en còmput nacional.  
Quan la quantitat d'alcohol per la qual se sol·licita ajuda en una campanya determinada supere el 10 % de la riquesa alcohòlica mencionada en el paràgraf anterior, es reduirà l'ajuda en funció del percentatge de depassament. El Fons Espanyol de Garantia Agrària (FEGA) fixarà el percentatge de reducció, de manera que es garantisca que no se sobrepassa el volum màxim d'alcohol que pot percebre ajuda.  
Així mateix, en cas necessari, la Direcció General de Produccions i Mercats Agraris establirà un percentatge de reducció per a assegurar que no se supera el límit de la disponibilitat pressupostària establit per a la mesura.  
5. Una vegada establida la quantia definitiva de l'ajuda, l'autoritat competent procedirà al pagament de l'ajuda corresponent o, si és el cas, del saldo fins al 15 d'octubre de la campanya següent.  
6. A l'efecte de càlcul de l'alcohol que ha d'arribar a destinació, s'haurà de tindre en compte els percentatges de pèrdua d'acord amb el que indica l'apartat 5 de l'article 50 de l'RD 905/2022, de 25 d'octubre.  
  
  
Article 6. Resolució  
En aplicació de l'article 41.1 de la Llei 39/2015, del procediment administratiu comú de les administracions públiques, la resolució de pagament de l'ajuda es realitzarà mitjançant notificació electrònica.  
Conformement amb el que preveu l'article 114,1 g) de la Llei 39/2015, d'1 d'octubre, del procediment administratiu comú de les administracions públiques, la resolució de pagament posa fi a la via administrativa.  
Contra esta es podrà interposar un recurs potestatiu de reposició davant del titular de l'Agència Valenciana de Foment i Garantia Agrària, en el termini d'un mes a comptar des de l'endemà a aquell en què tinga lloc la seua notificació, de conformitat amb la legislació vigent sobre procediment administratiu, o bé directament un recurs contenciós administratiu en el termini de dos mesos a comptar des de l'endemà de la seua notificació, de conformitat amb el que establixen els articles 10 i 46 de la Llei de la jurisdicció contenciosa administrativa.  
  
  
Article 7. Finançament  
1. En l'article 52 del Reial decret 905/2022, s'establix l'import de l'ajuda a pagar als destil·ladors autoritzats per la destil·lació dels subproductes que és el següent:  
a) 1,100 euros / per cent vol./hl per a alcohol brut obtingut a partir d'orujos; i  
b) 0,500 euros/per cent vol./hl per a alcohol brut obtingut a partir de vi i solatges.  
2. El FEGA per a cada exercici FEAGA comunica la distribució de fons entre les diferents mesures del Programa Nacional de Suport Vitivinícola, i fixa el límit de despesa de cada mesura per a tot l'estat.  
3. El pagament de l'ajuda corresponent o del saldo en el cas d'haver-se abonada bestreta o pagament parcial es realitzarà una vegada establida pel FEGA l'ajuda definitiva per a la Comunitat Valenciana en els termes establits en l'article 53.5 del Reial decret 905/2022.  
  
4. Els pagaments relatius a estes ajudes es financen al 100 % amb càrrec al FEAGA, a través de l'Agència Valenciana de Foment i Garantia Agrària a càrrec de la línia pressupostària S1361 corresponents al capítol IV de la secció G0112 Entitat 082 Programa 714E00, tenint en compte l'assignació de fons que corresponga a la Comunitat Valenciana.  
  
5. S'establix un import global màxim estimat per a les ajudes convocades mitjançant la present resolució de 2.000.000 euros, que en qualsevol cas vindrà condicionat al que establixen els apartats 6 i 7 de l'article 52 del Reial decret 905/2022, quan es conega l'import global màxim definitiu, una vegada conegut el repartiment de fons.  
  
Article 8. Informació relativa al tractament de dades de caràcter personal  
1. La gestió de les ajudes comporta el tractament de dades de caràcter personal, que haurà de complir les mesures i garanties regulades en la normativa en matèria de protecció de dades, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.  
En relació amb este tractament de dades personals, la Conselleria d'Agricultura, Ramaderia i Pesca tractarà les dades de caràcter personal per compte de l'Agència Valenciana de Foment i Garantia Agrària. En conseqüència, la Conselleria d'Agricultura, Ramaderia i Pesca actuarà com a encarregada del tractament de dades de caràcter personal, a l'empara del que preveu l'article 28 del Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades.  
2. De conformitat amb el que preveuen els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre, respecte al tractament de les dades de caràcter personal, cal informar el següent:  
a) Nom del tractament: ajudes en matèria agrícola, agroalimentària i desenvolupament rural de l'Agència Valenciana de Foment i Garantia Agrària.  
b) Identitat del responsable del tractament: persona titular de la Direcció de l'Agència Valenciana de Foment i Garantia Agrària.  
c) Finalitat del tractament: gestionar les ajudes en matèria agrària i agroalimentària incloses en la política agrícola comuna, finançades pel Fons Europeu Agrícola de Garantia (FEAGA) i el Fons Europeu Agrícola de Desenvolupament Rural (FEADER).  
d) Exercici de drets: les persones interessades tenen dret a sol·licitar l'accés, rectificació i supressió de les seues dades de caràcter personal, així com sol·licitar la limitació o oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en la següent adreça d'internet: sede.gva.es/es/proc19970 (en valencià és sede.gva.es/va/proc19970).  
e) Reclamacions: sense perjudici de qualsevol altre recurs administratiu o acció judicial, si la persona interessada entén vulnerat el seu dret a la protecció de dades pot reclamar davant de la Delegació de Protecció de Dades de manera presencial o telemàtica de conformitat amb el que es preveu en la següent adreça d'internet: sede.gva.es/es/proc22094 (en valencià és sede.gva.es/va/proc22094), sense perjudici de la possibilitat de reclamar davant de l'Agència Espanyola de Protecció de Dades.  
  
f) Es pot obtindre informació més detallada en l'enllaç següent: https://gvaoberta.gva.es/va/registre-activitats-de-tractament  
3. De conformitat amb l'article 99 del Reglament (UE) núm. 2021/2116 del Parlament Europeu i del Consell, de 2 de desembre de 2021, les dades de les persones beneficiàries seran publicades conformement amb l'article 98 d'este reglament i podran ser tractades per organismes d'auditoria i investigació de la Unió Europea i nacionals per a protegir els interessos financers de la Unió.  
4. Quan la persona sol·licitant o el seu representant legal aporten dades de caràcter personal de terceres persones en el procediment administratiu, té l'obligació d'informar-los dels extrems següents:  
  
a) La comunicació d'estes dades a l'Administració per al seu tractament en l'àmbit de les seues competències i d'acord amb els fins del procediment.  
b) La possibilitat que l'Administració realitze consultes relacionades amb les seues dades per a comprovar-ne, entre altres extrems, la veracitat. Si esta consulta requerix autorització per llei per part de les persones les dades de les quals es consultaran, la persona sol·licitant o el seu representant legal haurà d'haver obtingut esta autorització, que estarà disponible a requeriment de l'Administració en qualsevol moment.  
c) La possibilitat i manera d'exercir els drets d'accés, rectificació, supressió, limitació del tractament o oposició que l'assistixen en relació amb el tractament de les seues dades personals.  
  
Article 9. Transparència, subministrament d'informació i dades obertes  
1. Les persones beneficiàries de la subvenció han de complir les obligacions de transparència previstes en la Llei 19/2013, de 9 de desembre, de transparència, accés a la informació pública i bon govern, la Llei 1/2022, de 13 d'abril, de transparència i bon govern de la Comunitat Valenciana, i en l'article 18 de la Llei general de subvencions.  
  
2. En particular, les entitats privades han de complir les obligacions de publicitat activa que recull el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.  
  
c) Les ajudes o subvencions percebudes representen almenys el 40 % del total dels seus ingressos anuals, sempre que arriben, com a mínim, a la quantitat de 5.000 euros.  
En concret, hauran de publicar en els termes previstos en els principis generals de l'article 5 de la Llei 19/2013, la informació institucional i organitzativa de l'article 6, i l'econòmica i pressupostària de l'article 8 d'esta. Esta publicació es realitzarà a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/va/tep.  
  
Esta informació s'haurà de publicar a partir de l'any següent a aquell en què s'hagen superat els llindars establits, i haurà de mantindre's publicada durant almenys quatre anys naturals.  
3. Sense perjudici de les obligacions previstes en l'apartat anterior, totes les entitats o persones beneficiàries de subvencions han de donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
4. Les entitats o persones beneficiàries de subvencions estan obligades a subministrar a l'entitat concedent, amb el requeriment previ, tota la informació que siga necessària per al compliment per esta de les obligacions previstes en la Llei 1/2022, de 13 d'abril, en el termini de 15 dies hàbils des del requeriment. Una vegada transcorregut el termini conferit en el requeriment sense que este haja sigut atés, l'òrgan que ha realitzat el requeriment podrà acordar, amb l'advertiment i l'audiència previs a la persona interessada, la imposició de multes coercitives en els termes previstos en l'article 5 de la Llei 1/2022, de 13 d'abril.  
  
5. Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
  
Article 10. Procediment de comunicació d'irregularitats i sospites de frau  
Qualsevol persona que tinga coneixement de fets que puguen ser constitutius de frau o irregularitat en relació amb projectes o operacions finançats totalment o parcialment amb càrrec a fons procedents de la Unió Europea en el marc de la present convocatòria podrà posar-los en coneixement del Servici Nacional de Coordinació Antifrau de la Intervenció General de l'Administració de l'Estat, per mitjans electrònics a través del canal habilitat a este efecte per este servici en l'adreça web: https://www.igae.pap.hacienda.gob.es/sitios/igae/es-es/paginas/denan.aspx  
i en els termes establits en la Comunicació 1/2017, de 6 d'abril, de l'esmentat servici, que pot consultar-se en l'URL següent:  
  
http://www.hisenda.gva.es/documents/19657003/926650305/comunicacionsnca+1-2017+06.04.2017Canaldenuncias.pdf/0356c08d-0e02-4cf6-b820-19f28fcee69f  
  
Article 11. Règim de recursos contra la present resolució  
La present resolució posa fi a la via administrativa i contra esta pot interposar-se, potestativament, un recurs de reposició davant del director de l'Agència Valenciana de Foment i Garantia Agrària, en el termini d'un mes, a comptar des de l'endemà de la seua publicació, de conformitat amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o impugnar-se directament davant dels jutjats contenciosos administratius en el termini de dos mesos a comptar des de l'endemà de la seua publicació, d'acord amb el que preveuen els articles 8.3, 25.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici que s'utilitze qualsevol altra via que es considere oportuna.  
  
València, 15 de febrer de 2024.- El director de l'Agència Valenciana de Foment i Garantia Agrària: Javier Bartolomé López.